[{"text_idx": "#000000", "text": "Axelsen vo\u0303itis kodupubliku ees maailma esireketit"}, {"text_idx": "#000001", "text": "La\u0308inud na\u0308dalal Odenses peetud Victor Denmark Open 2021 (kategooria HSBC BWF World Tour Super 1000) oli esimene rahvusvaheline tippturniir pa\u0308rast Tokyo olu\u0308mpiat, kus osales maailma sulgpallurite koorekiht. Kaasama\u0308ngimist ho\u0303lbustas kindlasti seegi, et turniirile eelnenud na\u0308dalal olid maailma parimad sulgpallikoondises samuti Taanis selgitamas Thomase ja Uberi karika vo\u0303itjaid ehk mees- ja naiskondlikke maailmameistreid. Ko\u0303ik sel vo\u0303istlusel osalenud tipud (na\u0308iteks naiste u\u0308ksikma\u0308ngu valitsev olu\u0308mpiavo\u0303itja Yufei Chen) siiski pikemaks Euroopasse ei ja\u0308a\u0308nud."}, {"text_idx": "#000002", "text": "Meeste u\u0308ksikma\u0308ngus na\u0308hti finaali, millele jaapanlased tahtnuks kaasa elada juba olu\u0308mpiapa\u0308evil Tokyos. Maailma esireket Kento Momota ei suutnud tookord aga kodurahva ootusi o\u0303igustada ning langes olu\u0308mpial konkurentsist juba alagrupiturniiril. Seekord ma\u0308ngis Momota end kindlalt finaali, kaotamata teel sinna ainsatki geimi. Tabeli alumiselt poolelt liikus talle vastu olu\u0308mpiavo\u0303itja Viktor Axelsen, kes samuti alistas ko\u0303ik oma vastased kahes geimis."}, {"text_idx": "#000003", "text": "Finaali avageimis spurtis Axelsen 7:6 eduseisult ning sai ette 14:7. See vo\u0303ttis taanlase aga vo\u0303hmale ning Momota vo\u0303itis omakorda kaheksa (!) punkti ja\u0308rjest. Axelsen siiski kosus ning jo\u0303udis seisul 20:19 esimese geimpallini, kuid raiskas oma vo\u0303imalused. Momota ma\u0308ngis kindlalt ning vo\u0303itis avageimi 22:20. Teises geimis oli jaapanlase suurim eduseis 10:6 ning ta juhtis veel 17:14, kuid siis tegutses Axelsen kodupubliku ees otsustavalt ning vo\u0303itis geimi 21:18. Kolmas geim kulges viigiseisult 4:4 edasi Axelseni kindlal domineerimisel ning lo\u0303ppes olu\u0308mpiavo\u0303itja triumfiga 21:12. Vastasseis va\u0308ltas u\u0308he tunni ja 33 minutit! Kolmandat kohta ja\u0308id jagama Cheuk Yiu Lee (Hongkong) ja Tommy Sugiarto (Indoneesia). Vt tabelit"}, {"text_idx": "#000004", "text": "Naiste u\u0308ksikma\u0308ngus tuli Kristin Kuubal avaringis tunnistada Kirsty Gilmouri paremust 21:11, 21:15. EM-il u\u0308ksikma\u0308ngus kaks ho\u0303bedat (2016, 2017) ja u\u0308he pronksi (2021) teeninud s\u030cotlanna ja\u0308tkas ka edasi tuliselt, jo\u0303udes va\u0308lja poolfinaali. Alles seal ja\u0308i tal viienda asetusega korealanna Se-Young An\u2019i vastu sportlikust o\u0303nnest veidi vajaka \u2013 An vo\u0303itis 21:13, 12:21, 21:16. Tabeli alumiselt poolelt ma\u0308ngis end finaali teise asetusega Akane Yamaguchi ning jaapanlanna Odense turniiri ka vo\u0303itis. Avageimi parem oli An 21:18, teises ja\u0308i peale Yamaguchi 25:23. Kolmandat juhtis Yamaguchi 16:5, kui Lo\u0303una-Korea sportlane ma\u0308ngu vigastuse to\u0303ttu pooleli ja\u0308ttis. Lisaks Gilmourile teenis kolmanda koha ka Bingjiao He (Hiina). Vt tabelit"}]